Херцег Владислав/1
ДЕЈСТВО ПРВО
У Требињу пред двором херцеговим.

ПРВИ ПРИЗОР
Гомила грађана и сељака.

1. ГРАЂАНИН:
Сад му суде. За пол часа знаће се, шта су свршили.
2. ГРАЂАНИН:
Шта друго? Смрт!
3. ГРАЂАНИН:
То ће богме зло бити!
2. ГРАЂАНИН:
А зашто? ваљда свог века да немамо мира? Док је он жив, син и пријатељи му морају сваким путем и начином гледати, да га ослободе, а то су готови немири.
3. ГРАЂАНИН:
А зар ти мислиш, да ће из његове крви мир и срећа никнути? Вараш се! Никада се није из крви шта друго родило, већ освета, а освета је мати свакога зла и несреће! Има он сина, који се ено у тврдом Соколу са 500 поузданих момака затворио, и само удесну прилику чека.
1. ГРАЂАНИН:
Млађи му се брат са људма, који код Пишћа нису потучени, у босанске планине бацио, и тамо се за нов бој преправља.
3. ГРАЂАНИН:
Право кажеш; а чује се, да му и деспот из Србије са војском на помоћ хити.
2. ГРАЂАНИН:
Баш то ће му смрт и довести. Кад он једаред очи склопи, немају му пријатељи ни у полу толико узрока заузимати се, колико имају док живи у затвору.

Херцег Владислав